Bétera acull la segona edició del Congrés Internacional de Flauta
26 de març de 2024

El 9 i 10 de novembre artistes internacionals com Felix Renggli i Kersten McCall participaran en aquest Congrés que pretén consolidar-se en el panorama flautístic.

El segon Congrés Internacional de Flauta arriba a Bétera. El mes de novembre es postula en el municipi com un mes on destaca aquest esdeveniment flautístic que tindrà lloc els dies 9 i 10. Hui l'Alcaldessa de Bétera, Elia Verdevío, el regidor de Cultura, Manuel Chover i el Director del Congrés, Vicent Morelló han presentat el cartell que serà la imatge d'aquesta segona edició.

Durant la presentació, Elia Verdevío, ha afirmat “la gratitud que sent per veïns com Vicent Morelló i Víctor Gámez que duen a terme projectes com aquest que afermen la nostra aposta municipal per l'educació musical secundant des de la regidoria de Cultura i amb la col·laboració del Centre Artístic Musical aquest Congrés de gran importància i interés internacional”.

Un Congrés que en paraules de Manuel Chover “pretenem consolidar perquè siga referent a nivell nacional i internacional aportant el nostre granet d'arena com a administració local i situant a Bétera en el mapa de la música. Perquè a més d'oferir un gran cartell de solistes i professors de prestigi a tot el món permet traure a relluir el talent de joves músics”.

Tot perquè Bétera, és un enclavament immillorable que, donada la seua connexió amb València, ha permés a nombrosos flautistes participar en la primera edició que, tal com destaquen els seus organitzadors, “va ser un èxit”.

En eixe sentit, Vicent Morelló ha convidat a participar “a tots aquells flautistes amb inquietuds i ganes d'aprendre perquè aquest Congrés ve carregat de grans sessions plenes de coneixement i pràctica” i compta amb un excel·lent claustre de professors de la talla de Juan Carlos Chornet, flauta solista de l'Orquestra Ciutat de Granada i Solista Internacional, Salvador Martínez i Tos, flauta Solista de l'Orquestra de València i Professor Assistent de la Càtedra de Flauta de l'Escola Superior de Música "Reina Sofia" de Madrid, Oscar de Manuel, flauta Flamenc, Paco Varoch, flautí, Laura Navarro Cabo, professora de flauta, Pilar del Camp Sanz, professora de flauta, Neus Sanmartín Meliá, professora de flauta, María del Carmen Fuentes Gimeno, flautes Històriques i Madarys Morgan Verdecia, pianista. “La nostra intenció és que el nivell artístic i musical del Congrés se supere any rere any”, ha remarcat el regidor de Cultura.

En total, 6 homes i 5 dones que formaran als flautistes participants durant el mes de novembre i entre els quals cal destacar a Eduard Sánchez i Samuel Muñoz, professionals de la flauta nascuts a Bétera i amb una gran trajectòria que “ens enorgulleix com a poble”, ha indicat l'Alcaldessa.

Les inscripcions a aquest Congrés es podran realitzar en breu a través de la pàgina web del Congrés on s'espera rebre multitud de sol·licituds per a participar en aquesta segona edició.

Solistes Internacionals

Enguany el Congrés comptarà amb la presència de dos grans solistes internacionals com Felix Renggli i Kersten McCall.

Felix Renggli és un gran pedagog de la flauta, professor en Basel i Lugano, reconegut solista internacional que formarà tàndem amb Kersten McCall, solista de la prestigiosa Concertgebouw Orkest d'Amsterdam, solista internacional i professor al conservatori d'Amsterdam. Dos grans valors musicals que faran més atractiu el programa d'aquest Congrés.

Programa del Congrés

El programa del Congrés seguirà la mateixa estructura que la passada edició, destacant els concerts del cap de setmana que estaran oberts al públic de manera gratuïta.

Mentre que els assistents es delectaran el dissabte amb un meravellós concert de Felix Renggli i Kersten McCall acompanyats per la gran pianista Madarys Morgan Verdecia. El diumenge, els participants del Congrés al costat del claustre de professors realitzaran un impactant i sorprenent concert en el qual els organitzadors tenen posades totes les seues expectatives perquè “no defraudarà a ningú”.